Só wen hemel op aarde | Netwerk24
Só wen hemel op aarde
Deur Stephan Joubert 12 September 2019 00:00
Ek lees onlangs ’n studie wat belangrike verskille uitlig tussen gelukkig getroude egpare en ongelukkig getroudes. Dit het te make met die balans wat eersgenoemdes gevind het tussen positiewe en negatiewe gevoelens en optrede teenoor mekaar.
Dié balans is egter nie ’n 50/50-balans nie. Omdat negatiewe emosies en ervarings so sterk is, is huwelike wat net op 50/50 probeer balanseer, ongelukkig. Die verhouding vir ’n gelukkige verhouding is vyf tot een.
Daar moet dus vyf keer soveel opbouende en positiewe interaksies tussen huweliksmaats wees as negatiewes. Dieselfde geld in ander verhoudings in ons lewe, volgens die ondersoek.
Omdat ons graag moeilikheid eerste raaksien, moet ons hard werk om goeie dinge raak te sien. Vir ons as navolgers van die Here moet dit deel van ons daaglikse geloofsdissipline wees om op te kyk na mekaar. Ons moet mekaar sien en hanteer as kosbare skeppings van die Here. Ons moet dit sommer tien teen een begin doen. Dan wen die hemel hier op aarde.